‹‹የሕግ ማስከበር ርምጃው ከሕግ ተጠያቂነት ማምለጥ እንደማይቻል ያሳየ ነው››አቶ አብይ ተስፋዬ የሕግ አማካሪና ጠበቃ
 ዘላለም ግዛው አዲስ አበባ:- የሕግ ማስከበር ርምጃው ከሕግ ተጠያቂነት ማምለጥ እንደማይቻል ያሳየ እንደሆነ ጠበቃና የሕግ አማካሪ አቶ አብይ ተስፋዬ ገለጹ። ርምጃው በሀገራት የታመነበትና በሕግም ድጋፍ ያለው መሆኑን አመለከቱ፡፡ የሕግ አማካሪና ጠበቃው አቶ አብይ በተለይ ለአዲስ ዘመን እንዳስታወቁት ፤ የሕግ ማስከበር ርምጃው ከሕግ ተጠያቂነት ማምለጥ እንደማይቻል ያሳየ እና በአጭር ጊዜ በስኬት የተጠናቀቀ ነው፡፡ በሀገራት መንግሥታት ደረጃም ተቀባይነት ያገኘና በሕግም ድጋፍ ያለው ነው፡፡ ለ17 ዓመታት ከደርግ መንግሥት ጋር በውጊያ ያሳለፈ፣ ለ27 ዓመታትም ራሱን ሲያደራጅ ከነበረና ‹‹ማንም አያሸንፈኝም›› ሲል ከነበረ ጁንታ ጋር የተደረገው ጦርነት በአጭር ጊዜ ውስጥ መጠናቀቁ ትልቅ ስኬት መሆኑን አመልክተዋል፡፡ ‹‹ጥሩ መሪን ፈጣሪም ይደግፈዋል ሕዝቡም ከጎኑ ይቆማል›› ብለዋል፡፡ ‹‹የትግራይ ሕዝብና ጁንታው የተለያዩ ናቸው፡፡ የትግራይ ሕዝብ ሰላም ፈላጊ ባይሆን ኖሮ ይሄ ድል በአጭር ጊዜ በቀላሉ አይገኝም›› ያሉት አቶ አብይ፤ የሕዝቡ ምላሽ ምሬት ውስጥ መቆየቱን የሚያሳይ፣ አጋዥ ኃይል ሲፈልግ እንደነበር የሚያመለክት እንደሆነ አስታውቀዋል፡፡ መከላከያ ሰራዊት በአጭር ጊዜ ውስጥ የትግራይ ክልል ጸጥታን የማስከበር እና ክልሉን የመቆጣጠር ሥራ መስራቱን አመልክተው፤ እግር በእግር ዋሻ ለዋሻ አስሶ የጁንታውን አመራሮች መደምሰሱ እና መያዙም ቀላል አይደለም፡፡ ሂደቱ የመከላከያ ሰራዊት ተልእኮን ለመፈጸም ብሔራዊ ስሜት መላበሱን፣ የተናበበ መሆኑን የሚያመለክት ነው ያሉት አቶ አብይ፣ የሰራዊቱ አባላት እንደ አንድ እናት ልጆች ተግባቦታቸውንና በቡድን መንቀሳቀሳቸውን የሚያሳይ ነው፡፡ ይህም ለድሉ እንዳበቃቸው መገንዘብ እንደሚቻል ጠቁመዋል፡፡ አሁን አገሪቱን እያስተዳደረ የሚገኘው መንግሥትም 27 ዓመታት የስልጣን ዘመን እና በ40 ዓመታት ካልተማረ ጁንታ ቡድን ትልቅ ትምህርት ወስዶ ተመሳሳይ ስህተቶችን ላለመፈጸም ሊማርበት ይገባል፡፡ ማንም ምንም ቢሆን ከሕግ ተጠያቂነት ማምለጥ እንደማይቻል በሀገሪቱ አሁን እየሆነ ያለው ነገር ተጨባጭ ማሳያ ነው ብለዋል፡፡አዲስ ዘመን ጥር 13/2013